Diari Oficial de la Generalitat Valenciana


Sumari del DOGV 5384, del 09-11-2006 (2006/12968)

RESOLUCIÓ de 13 d'octubre de 2006, de la Direcció General de Patrimoni Cultural Valencià i Museus de la Conselleria de Cultura, Educació i Esport de la Generalitat, per la qual s'acorda incoar un expedient per delimitar l'entorn de protecció de la masia fortificada Torre Beltrans a Ares del Maestre (Castelló) i establir la normativa protectora corresponent.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5384

Data del DOGV
:   09-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12687


Data del document
:   13-10-2006

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * Ares del Maestrat
    * protecció del patrimoni
    * patrimoni arquitectònic
    * ben cultural

RESOLUCIÓ de 13 d'octubre de 2006, de la Direcció General de Patrimoni Cultural Valencià i Museus de la Conselleria de Cultura, Educació i Esport de la Generalitat, per la qual s'acorda incoar un expedient per delimitar l'entorn de protecció de la masia fortificada Torre Beltrans a Ares del Maestre (Castelló) i establir la normativa protectora corresponent. [2006/12643]  
La disposició addicional primera de la Llei 4/1998, d'11 de juny, del Patrimoni Cultural Valencià considera béns d'interés cultural tots els béns existents al territori de la Comunitat Valenciana que, a l'entrada en vigor de la llei, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. La denominada masia fortificada Torre Beltrans (Castelló) constituïx, doncs, per ministeri de la llei un bé d'interés cultural amb la categoria de monument.  
La disposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de la llei esmentada, a fi d'adaptar-ne el contingut als requisits que s'hi establixen.  
En aplicació del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació d'un expedient per delimitar l'entorn de protecció de la masia fortificada Torre Beltrans i determinar-ne la normativa protectora, la Direcció General de Patrimoni Cultural Valencià i Museus de la Conselleria de Cultura, Educació i Esport de la Generalitat Valenciana, ha resolt:   
Primer. Incoar un expedient per delimitar l'entorn de protecció de la masia fortificada Torre Beltrans a Ares del Maestre (Castelló) i determinar-ne la normativa protectora.  
Els annexos que s'adjunten a esta resolució delimiten literalment i gràficament l'entorn de protecció i n'establixen la normativa protectora.  
Segon. En compliment del que es preceptua en l'article 27.3 de la Llei del Patrimoni Cultural Valencià, s'ha de notificar esta resolució a l'Ajuntament d'Ares del Maestre i als possibles interessats i fer-los saber que, de conformitat amb el que establixen els articles 35 i 36 en relació amb l'article 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de llicència municipal, si és el cas, quan esta siga preceptiva.  
Tercer. La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina suspendre l'atorgament de llicències municipals de parcel.lació, urbanització, construcció, demolició, activitat i la resta d'actes d'edificació i ús del sòl que afecten l'immoble i l'entorn de protecció, així com de les dites actuacions quan siguen dutes a terme directament per les entitats locals. Igualment, queden suspesos els efectes de les ja atorgades, suspensió els efectes de la qual, i de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià i Museus podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que per causa major o per interés general s'hagen de realitzar inajornablement, segons el que disposa el paràgraf primer de l'esmentat article.   
Quart. Que, en compliment del que es preceptua en l'article 27.3 de la llei, es notifique esta resolució al Registre General de Béns d'Interés Cultural per a l'anotació preventiva.  
Quint. Que la present resolució amb els annexos es publique en el Diari Oficial de la Generalitat i en el Boletín Oficial del Estado.  
València, 13 de octubre de 2006.. El director general de Patrimoni Cultural Valencià i Museus: Manuel Muñoz Ibáñez  
ANEXO I  
Justificació de la delimitació proposada  
La delimitació dels entorns de protecció s'establix en funció dels criteris següents:  
. Topogràfics i paisatgístics, amb la inclusió del paratge en què es troba situada la torre, i els camins més pròxims des d'on és possible contemplar-la.   
. Arqueològics, l'àmbit comprén la zona susceptible de noves troballes relacionades amb el monument i el jaciment arqueològic.  
. Administratius, es delimita l'entorn per parcel.les cadastrals i límits de camins, i d'esta manera se'n facilita la definició.  
El sòl inclòs en l'entorn es troba classificat com a sòl no urbanitzable.  
Delimitació de l'entorn de protecció  
Origen: intersecció de la carretera CV-15 amb la prolongació de la mitgera est de la parcel.la núm. 108 a del polígon cadastral núm. 13, punt A.  
Sentit: horari.  
Línia delimitadora: des de l'origen la línia que delimita l'entorn discorre per l'eix de la carretera CV-15 en direcció nord-oest fins a girar a l'est i incorporar la parcel.la núm. 5 a del polígon núm. 13. Prosseguix pels límits nords de les parcel.les 11, 19 i 180. Gira al sud per la mitgera entre les parcel.les 180 i 39 i 25 i 39. Creua el camí i continua pel límit oest de les parcel.les 181, 111 i 108 fins al punt d'origen A.  
Normativa de protecció del monument i el seu entorn   
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià aplicable a la categoria de monument.  
Article Segon. Els usos permesos seran tots els que siguen compatibles amb la posada en valor i gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei del Patrimoni Cultural Valencià.  
Entorn de protecció:  
Article Tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà segons els criteris establits en esta normativa, i en el que no s'hi preveu, per mitjà de l'aplicació directa dels criteris previstos en l'article 39 de la llei esmentada. La present normativa regirà amb caràcter provisional fins que es redacte el pla especial de protecció del monument i el seu entorn i este obtinga validació patrimonial.  
Totes les intervencions requeriran, per al tràmit autoritzatori, la definició precisa del seu abast, amb la documentació tècnica que els corresponga per la seua especificitat, i amb la ubicació parcel.lària i el suport fotogràfic que permeta constatar la situació de partida i la transcendència patrimonial.  
Article quart. A fi de preservar el paisatge històric del monument, no s'autoritzaran noves edificacions per a qualsevol ús, i quedaran expressament prohibits els abocaments de residus i moviments de terres, excepte els requerits per a estudiar-lo i conservar-lo. Les edificacions existents en l'entorn no podran augmentar el volum edificat i hauran de mantindre les seues característiques. Les cases rurals, que formen part de l'entorn des de temps immemorial, hauran de ser conservades, i es preservaran els elements definitoris de la seua estructura arquitectònica i els elements constructius singulars de valor intrínsec que hi hagen en els immobles. Estes cases mantindran els usos agrícoles i residencials tradicionals, si bé podran acollir altres usos compatibles amb les seues arquitectures i amb la posada en valor de l'àmbit protegit del monument i el seu entorn.  
Article quint. Els usos permesos seran els agrícoles i forestals que s'han mantingut, existents en l'actualitat.   
Article sext. En qualsevol intervenció que afecte el subsòl de l'immoble o l'entorn de protecció, s'aplicarà el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per salvaguardar el patrimoni arqueològic.